**Gudramovičs/Kalniņš un brāļi Šici Siguldā pārraksta Latvijas kamaniņu sporta vēsturi**

Sestdien Siguldas Bobsleja un kamaniņu trasē ar divvietīgo ekipāžu sacensībām sācies sestais Viessmann Pasaules kausa posms kamaniņu sportā. Lielisks starts abām vadošajām Latvijas ekipāžām – sudrabs Oskaram Gudramovičam/Pēterim Kalniņam, bet bronza brāļiem Andrim un Jurim Šiciem.

Latvijas sportisti šosezon vēl ne reizi nebija finišējuši labāko trijniekā, taču regulāri ieņēma vietas sešiniekā, tādēļ sacensības Siguldā tika gaidītas ar cerībām uz medaļām.

Jau pirmajā braucienā otro labāko laiku uzrādīja Oskara Gudramoviča/Pētera Kalniņa ekipāža, bet trešajā vietā ierindojās brāļi Andris un Juris Šici. Abas ekipāžas arī otrajā braucienā ieņēma attiecīgi otro un trešo vietu, saglabājot tās arī summā. Pārliecinoša uzvara vāciešiem Toni Egertam/Sašam Benekenam, kuri Gudramoviču/Kalniņu apsteidza par 0.379 sekundēm divu braucienu summā, bet brāļus Šicus par 0.469 sekundēm.

“Laiks bija nedaudz siltāks, kā gaidījām, bet bijām pielāgojušies tā, lai būtu droši arī šādā laikā. Jaunā kamana ir tāda, kā gribas, rezultāti rāda, ka iet ļoti labi. Ātrums ir viens no labākajiem, un tas ir ne tikai šajā trasē, tas bija arī pirms nedēļas Kēnigzē. Kamana pēc formas ir pilnīgi citādāka kā iepriekšējā, tikai krāsa no vecās kamanas ir palikusi. Vajadzēja kaut ko tādu, lai varētu divus braucienus nobraukt stabili, nevis tikai vienu,” pēc finiša komentēja P. Kalniņš.

“Mēs bijām rēķinājušies, ka visas trīs ekipāžas varētu finišēt TOP6, jo treniņos tendences rādīja, ka tas ir iespējams, bet kā ir, tā ir. Mājās vienmēr ir grūtāk braukt un prieks, ka vismaz divas ekipāžas izturēja šo spriedzi,” papildināja A. Šics. Brāļu Šicu ekipāža jau visas sezonas garumā rāda stabilus rezultātus, regulāri finišējot labāko sešiniekā. Viessmann Pasaules kausa kopvērtējumā pieredzējušie sportisti ieņem 4. vietu.

Ne tik veiksmīgas sacensības trešajai Latvijas ekipāžai Kristenam Putinam/Imantam Marcinkēvičam, kuri pēc pirmā brauciena ieņēma 13. vietu. Otrajā braucienā viņiem devītais labākais laiks, bet summā 12. vieta. Paši sportisti atzina, ka nepareizi sagatavojuši kamanas, kas neļāvis cīnīties par augstākām vietām.

17:30 sacensības turpinās sievietes, bet svētdien sacentīsies vīrieši, kā arī notiks komandu stafete.

Mūsējo gaitām trasē arī šajā sezonā ir iespējams sekot līdzi tiešraidē Lattelecom televīzijā, kanālā Best4Sport TV, kas skatāms Helio iTV, Helio vTV un lietotnē Shortcut.